C 476/14

Komisijos deleguotojo reglamento (ES) 2019/33 17 straipsnio 2 ir 3 dalyse nurodyto pranešimo apie vyno sektoriaus produkto specifikacijos standartinio pakeitimo patvirtinimą paskelbimas

(2021/C 476/10)

Šis pranešimas skelbiamas pagal Komisijos deleguotojo reglamento (ES) 2019/33 (1) 17 straipsnio 5 dalį.

PRANEŠIMAS APIE STANDARTINIO PAKEITIMO PATVIRTINIMĄ

„delle Venezie / Beneških okolišev“

PDO-IT-02360-AM01

Pranešimo data: 2021 m. rugpjūčio 30 d.

PATVIRTINTO PAKEITIMO APRAŠYMAS IR PAGRINDIMAS

1. Produktų tipai

Aprašymas

Terminai „Rosato“ / „Rosé“ arba „Ramato“ įtraukiami į šių vynų pavadinimus: „delle Venezie“Pinot Grigio, „delle Venezie“Pinot Grigio Frizzante ir „delle Venezie“Pinot Grigio Spumante.

Pagrindimas

Taip siekiama geriau apibrėžti produkto spalvą, kuri, be to, jau yra nurodyta produkto specifikacijoje. Nuorodos „delle Venezie“ vietovėje visada buvo gaminamas rožinės ar vario spalvos vynas Pinot Grigio ir jo spalva yra susijusi su vynuogių veislės „Pinot Grigio“ vynuogių odelės savybėmis.

Etiketėje pridėjus terminą „Rosato“, „Rosé“ arba „Ramato“, galima reklamuoti įvairių atspalvių vyno rūšis, kurias vartotojai gali atpažinti pasaulinėse rinkose. Šiuos atspalvius lemia tiek vynuogynuose, tiek vyno rūsiuose taikomi metodai, kartu užtikrinantys produkto kokybę.

Šis pakeitimas susijęs su produkto specifikacijos 1, 6 ir 9 straipsniu ir bendrojo dokumento 4 skirsnio („Vyno (-ų) aprašymas“) 1, 2 ir 3 punktu bei 8 skirsniu („Ryšys (-iai) su geografine vietove“).

2. Nuorodų į galiojančius nacionalinės teisės aktus atnaujinimas

Aprašymas

Produkto specifikacijos 4 straipsnio 6 dalyje nuoroda „Įstatyminio dekreto Nr. 61/2010 14 straipsnio 10 ir 11 dalimis“ pakeista nuoroda „Įstatymo Nr. 238/2016 38 ir 39 straipsniais“.

Pagrindimas

Tai redakcinis pakeitimas, kuriuo siekiama specifikaciją suderinti su šiuo metu galiojančiais nacionalinės teisės aktais, t. y. Įstatymu Nr. 238/2016, kuriuo buvo pakeistas Įstatyminis dekretas Nr. 61/2010.

Šis pakeitimas susijęs su produkto specifikacijos 4 straipsnio 6 dalimi. Bendrajam dokumentui šis pakeitimas įtakos neturi.

3. Termino „Vigna“ vartojimas

Aprašymas

Išbrauktas šis sakinys:

„Tačiau gali būti vartojamas terminas „Vigna“, po jo nurodžius atitinkamos vietovės pavadinimą.“

Pagrindimas

Tai redakcinis pakeitimas, atliktas dėl to, kad 2016 m. gruodžio 12 d. Nacionalinio įstatymo Nr. 238 31 straipsnio 10 ir 13 dalyse nustatytos išsamios termino „Vigna“ vartojimo ir pripažinimo taisyklės, o tai reiškia, kad produkto specifikacijoje jo nurodyti nereikia.

Šis pakeitimas susijęs su produkto specifikacijos 7 straipsnio 4 dalimi. Bendrajam dokumentui šis pakeitimas poveikio neturi.

4. Ženklinimas. Sinonimo „Rosé“ vartojimas

Įtraukiama ši nuostata:

„Terminas „Rosé“ taip pat gali būti vartojamas vyno rūšims „Rosato“ arba „Ramato“ apibūdinti.“

Aprašymas

Etiketėje nurodžius sinonimą „Rosé“, galima tiksliau apibūdinti vynų Pinot Grigio, Pinot Grigio Frizzante ir Pinot Grigio Spumante rūšis „Rosato“ arba „Ramato“.

Šis pakeitimas susijęs su produkto specifikacijos 7 straipsnio 6 dalimi ir bendrojo dokumento 9 skirsniu.

5. Ženklinimas. Prievolė nurodyti metus, kuriais vynuogės buvo užaugintos

Aprašymas

Įtraukiama ši nuostata:

„Pateikiant ir aprašant 1 straipsnyje nurodytus vynus, išskyrus putojančius ir pusiau putojančius vynus be nuorodos „millesimato“ (vynuogių derliaus metai), privaloma nurodyti vynuogių užauginimo metus.“

Pagrindimas

Tai redakcinis pakeitimas, kuriuo siekiama atsižvelgti į 2016 m. gruodžio 12 d. Italijos įstatymo Nr. 238 31 straipsnio 10 dalį, kurioje nustatyta, kad kilmės vietos nuoroda žymimų vynų, išskyrus likerinius vynus, putojančius vynus, kurių etiketėje nėra nuorodos „millesimato“, ir pusiau putojančius vynus, etiketėje privaloma nurodyti vynuogių užauginimo metus.

Šis pakeitimas susijęs su produkto specifikacijos 7 straipsnio 7 dalimi ir bendrojo dokumento 9 skirsniu.

6. Išpilstymas

Aprašymas

Šio skirsnio tekstas:

SKVN „delle Venezie“ žymimi vynai turi būti pateikiami vartoti ne didesniuose kaip 6 litrų talpos stikliniuose buteliuose, uždarytuose kamščiu arba užsukamu dangteliu su ilga kapsule. 2–6 litrų kiekiui galima naudoti alternatyvią, t. y. ne stiklinę, o kitos rūšies, tarą, kurią sudaro vynui laikyti skirtas maišelis, pagamintas iš polietileno ar poliesterio daugiasluoksnio plastiko ir įdėtas į kartoninę ar bet kokios kitos kietos medžiagos dėžę.

keičiamas taip:

SKVN „delle Venezie“ žymimi vynai turi būti pateikiami vartoti ne didesniuose kaip 6 litrų talpos stikliniuose buteliuose, uždarytuose kamščiu arba užsukamu dangteliu su ilga kapsule. Laikantis galiojančių Europos Sąjungos ir nacionalinės teisės aktų nuostatų, ne didesniam kaip 6 litrų kiekiui galima naudoti alternatyvią, t. y. ne stiklinę, o kitos rūšies, tarą, kurią sudaro vynui laikyti skirtas maišelis, pagamintas iš polietileno ar poliesterio daugiasluoksnio plastiko ir įdėtas į kartoninę ar bet kokios kitos kietos medžiagos dėžę.

Pagrindimas

Tai – su mažiausiu leidžiamu ne stiklinės taros tūriu susijęs supaprastinimas, atliekamas siekiant suderinti specifikacijos nuostatas su atitinkamais nacionalinės teisės aktais.

Šis pakeitimas susijęs su produkto specifikacijos 8 straipsnio 1 dalimi ir bendrojo dokumento 9 skirsniu.

7. Nuoroda į kontrolės įstaigą

Aprašymas

Atnaujintas kontrolės įstaigos adresas:

TRIVENETA CERTIFICAZIONI Srl Palazzo Altan Via Antonio Altan 83/3 33078 San Vito al Tagliamento (PN)

Tel. +39 (0)49 9941068

info@triveneta.wine

Pagrindimas

Šiuo pakeitimu pataisytas kontrolės įstaigos adresas. Pakeitimas yra tik redakcinio pobūdžio.

Jis susijęs su produkto specifikacijos 10 straipsniu, o bendrajam dokumentui poveikio neturi.

BENDRASIS DOKUMENTAS

1. Produkto pavadinimas

delle Venezie

Beneških okolišev

2. Geografinės nuorodos tipas

SKVN – saugoma kilmės vietos nuoroda

3. Vynuogių produktų kategorijos

1. Vynas

4. Putojantis vynas

5. Rūšinis putojantis vynas

8. Pusiau putojantis vynas

4. Vyno (-ų) aprašymas

Kategorijai „Vynas“ priskiriamas vynas „delle Venezie“ Pinot Grigio, Pinot Grigio Rosato arba Pinot Grigio Ramato

TRUMPAS TEKSTINIS APIBŪDINIMAS

— Spalva: nuo šiaudų geltonumo iki aukso geltonumo, vario arba rožinė.

— Aromatas: vaisiškas, intensyvus, būdingas vynams Pinot Grigio, kartais su švelniais gėlių pokvapiais.

— Skonis: gaivus ir harmoningas, nuo sauso iki pusiau sauso.

— Mažiausia visuminė alkoholio koncentracija (tūrio proc.) – 11,00 %.

— Mažiausias becukrio ekstrakto kiekis (g/l) – 15,0 g/l.

Visi analitiniai parametrai, kurie nėra nurodyti toliau pateiktoje lentelėje, atitinka nacionalinės ir ES teisės aktuose nustatytus apribojimus.

BENDROSIOS ANALITINĖS SAVYBĖS

Didžiausia visuminė alkoholio koncentracija (tūrio proc.)

–

Mažiausia faktinė alkoholio koncentracija (tūrio proc.)

–

Mažiausias bendrasis rūgštingumas

4,5 g/l vyno rūgšties ekvivalento

Didžiausias lakusis rūgštingumas (miliekvivalentais viename litre)

–

Didžiausias bendras sieros dioksido kiekis (miligramais viename litre)

–

Vynas „delle Venezie“ Pinot Grigio Frizzante, Pinot Grigio Frizzante Rosato arba Pinot Grigio Frizzante Ramato

TRUMPAS TEKSTINIS APIBŪDINIMAS

— Spalva: nuo šiaudų geltonumo iki aukso geltonumo, vario arba rožinė.

— Puta: nedidelė ir greitai išnykstanti.

— Aromatas: vaisiškas, intensyvus, būdingas vynams Pinot Grigio, kartais su švelniais gėlių pokvapiais.

— Skonis: gaivus, juntamas subalansuotas rūgštingumas, harmoningas, nuo sauso iki pusiau sauso.

— Mažiausia visuminė alkoholio koncentracija (tūrio proc.) – 11,00 %.

— Mažiausias becukrio ekstrakto kiekis (g/l) – 15,0 g/l.

Visi analitiniai parametrai, kurie nėra nurodyti toliau pateiktoje lentelėje, atitinka nacionalinės ir ES teisės aktuose nustatytus apribojimus.

BENDROSIOS ANALITINĖS SAVYBĖS

Didžiausia visuminė alkoholio koncentracija (tūrio proc.)

–

Mažiausia faktinė alkoholio koncentracija (tūrio proc.)

–

Mažiausias bendrasis rūgštingumas

4,5 g/l vyno rūgšties ekvivalento

Didžiausias lakusis rūgštingumas (miliekvivalentais viename litre)

–

Didžiausias bendras sieros dioksido kiekis (miligramais viename litre)

–

Vynas „delle Venezie“ Pinot Grigio Spumante, Pinot Grigio Spumante Rosato arba Pinot Grigio Spumante Ramato

TRUMPAS TEKSTINIS APIBŪDINIMAS

— Spalva: nuo šiaudų geltonumo iki aukso geltonumo, vario arba rožinė.

— Spalva: nuo šiaudų geltonumo iki aukso geltonumo, vario arba rožinė.

— Puta: nedidelė ir ilgai išliekanti.

— Aromatas: vaisiškas, intensyvus, būdingas vynams Pinot Grigio, kartais su švelniais gėlių pokvapiais.

— Skonis: gaivus, juntamas subalansuotas rūgštingumas, harmoningas, nuo natūralaus briuto (it. dosaggio zero) iki sauso.

— Mažiausia visuminė alkoholio koncentracija (tūrio proc.) – 11,00 %

— Mažiausias becukrio ekstrakto kiekis (g/l) – 14,0 g/l.

Visi analitiniai parametrai, kurie nėra nurodyti toliau pateiktoje lentelėje, atitinka nacionalinės ir ES teisės aktuose nustatytus apribojimus.

BENDROSIOS ANALITINĖS SAVYBĖS

Didžiausia visuminė alkoholio koncentracija (tūrio proc.)

–

Mažiausia faktinė alkoholio koncentracija (tūrio proc.)

–

Mažiausias bendrasis rūgštingumas

5,0 g/l vyno rūgšties ekvivalento

Didžiausias lakusis rūgštingumas (miliekvivalentais viename litre)

–

Didžiausias bendras sieros dioksido kiekis (miligramais viename litre):

–

Kategorijai „Vynas“ priskiriamas baltasis vynas „delle Venezie“ Bianco

TRUMPAS TEKSTINIS APIBŪDINIMAS

— Spalva: nuo žalsvai geltonos iki aukso geltonumo.

— Aromatas: vaisiškas, su vaisių baltu minkštimu ir sunokusių vaisių pokvapiais (nulemtais vynuogių veislių derinio), intensyvus, kartais su švelniais baltųjų gėlių pokvapiais.

— Skonis: nuo sauso iki pusiau sauso, harmoningas, subalansuotas, kartais juntamas gaivus poskonis, susijęs su rūgštingumu.

— Mažiausia visuminė alkoholio koncentracija (tūrio proc.) – 11,00 %.

— Mažiausias becukrio ekstrakto kiekis (g/l) – 14,0 g/l.

Visi analitiniai parametrai, kurie nėra nurodyti toliau pateiktoje lentelėje, atitinka nacionalinės ir ES teisės aktuose nustatytus apribojimus.

BENDROSIOS ANALITINĖS SAVYBĖS

Didžiausia visuminė alkoholio koncentracija (tūrio proc.)

–

Mažiausia faktinė alkoholio koncentracija (tūrio proc.)

–

Mažiausias bendrasis rūgštingumas

4,5 g/l vyno rūgšties ekvivalento

Didžiausias lakusis rūgštingumas (miliekvivalentais viename litre)

–

Didžiausias bendras sieros dioksido kiekis (miligramais viename litre):

–

5. Vyno gamybos metodai

5.1. Specifiniai vynininkystės metodai

–

5.2. Didžiausias derlingumas ir išeiga

Bianco (kategorija – „Vynas“); Pinot Grigio (kategorijos: „Vynas“, „Putojantis vynas“, „Rūšinis putojantis vynas“, „Pusiau putojantis vynas“)

18 000 kg vynuogių iš vieno hektaro

Bianco (kategorija – „Vynas“); Pinot Grigio (kategorijos: „Vynas“, „Putojantis vynas“, „Rūšinis putojantis vynas“, „Pusiau putojantis vynas“)

126 hektolitrai iš hektaro.

6. Nustatyta geografinė vietovė

Vynuogės, naudojamos SKVN (DOC) „delle Venezie“ žymimų vynų gamybai, auginamos vietovėje, kuri apima autonominę Trento provinciją ir Friulio-Venecijos Džulijos bei Veneto regionus.

7. Pagrindinė (-s) vyninių vynuogių veislė (-s)

„Chardonnay B.“

„Garganega B.“ – „Garganego“

„Müller Thurgau B.“ – „Riesling x Sylvaner“

„Pinot Bianco B.“ – „Pinot“

„Pinot Grigio“ – „Pinot“

„Pinot Grigio“ – „Pinot Gris“

„Tocai Friulano B.“ – „Friulano“

„Tocai Friulano B.“ – „Tai“

„Verduzzo Friulano B.“ – „Verduzzo“

„Verduzzo Trevigiano B.“ – „Verduzzo“

8. Ryšys (-iai) su geografine vietove

8.1. „delle Venezie“. Kategorijos: „Vynas“, „Putojantis vynas“, „Rūšinis putojantis vynas“, „Pusiau putojantis vynas“

Su nuoroda susiję gamtiniai veiksniai. SKVN „delle Venezie“ žymimų vynų gamybos vietovė apima autonominės Trento provincijos ir Friulio-Venecijos Džulijos bei Veneto regionų administracinę teritoriją. Ši teritorija, kurios šiaurinėje dalyje yra kalnų lankas, supantis ir juosiantis gamybos vietovę ir apsaugantis ją nuo šalčio srovių iš šiaurės ir šiaurės rytų, ir kurią kerta kelios tolygiai tekančios sraunios upės bei upeliai, yra vynuogių auginimo lopšys. Pagrindinės upės yra Adidžė, Brenta, Pjavė, Taljamentas ir Izoncas. Klimatui būdinga 10–14 °C vidutinė metinė temperatūra. Šalčiausi mėnesiai yra gruodis ir sausis, o šilčiausi – liepa ir rugpjūtis, kai vidutinė temperatūra siekia 20–25 °C. Vidutinis metinis kritulių kiekis vietovėje yra 700–1 300 mm. Nepaisant gausių kritulių, dirvožemiai yra tinkamai drenuojami. Dėl kritulių ir pakankamų vandens atsargų ši vietovė nesusiduria su vandens trūkumo problema. Kiti SKVN „delle Venezie“ žymimų vynų gamybos vietovės klimatui būdingi aspektai – tai, kad šiaurinėje dalyje plytinčio Alpių regiono ir Alpių prieškalnių ir pietinėje dalyje esančios Adrijos jūros švelninantis poveikis turi didelę įtaką temperatūrai – vasarą ir žiemą mažiau ekstremalių temperatūros pokyčių. Dėl Adrijos jūros ir kalnų sistemos veikiamų oro masių judėjimo jų srautas, taigi ir su tuo susiję krituliai, susireguliuoja. Pirmiausia, rugpjūčio ir rugsėjo mėnesiais dienos metu kintanti vėjo kryptis lemia vynuogėms nokti optimalius temperatūros pokyčius. Taigi visi trys veiksniai – Alpių regionas ir Alpių prieškalnės, Adrijos jūra ir visą teritoriją iš šiaurės į pietus kertančių upių tinklas – nulemia SKVN vietovės vienalytiškumą.

Alpių prieškalnių ir kalvų dirvožemiuose vyrauja mezozojaus laikotarpio kalkingi arba kalkiniai dolomitiniai dariniai, o dirvožemio tekstūra yra tinkama vandeniui nutekėti.

Žemumų vietovės sudarytos iš aliuvinių nuosėdų, susidariusių iš įvairių visą teritoriją kertančių upių pernešamų medžiagų, o žemumų dirvožemių tekstūra – nuo priesmėlio iki smėlingo dulkiško priemolio, kartais su giliomis molio ir dumblo nuosėdomis, paprastai pasižyminti geru drenavimu ir itin tinkama vynuogėms auginti.

Su nuoroda susiję istoriniai ir žmogiškieji veiksniai. Pirmieji vynuogynai šiaurės rytų Italijoje mena VII ir V a. prieš Kristų. Vis dėlto Venecijos Respublikos gyvavimas – vienijantis veiksnys vyno „delle Venezie“ gamybos istorijoje.

Nuo XIV a. vidurio iki maždaug 1700 m. Venecijos pirkliai kontroliavo beveik visą rūšinio vyno rinką: nuo rytinės Viduržemio jūros regiono dalies iki pat klestinčių Šiaurės Europos regionų. Tuo metu Respublika reguliavo ne tik jūrinę ir komercinę veiklą, bet ir miškininkystės bei žemės ūkio valdymą. Venecijos kilmingieji, plaukdami upėmis aukštyn, palaipsniui užvaldė šią vietovę, plėtodami ūkių valdymo būdus pagal tuo metu naujovišką praktiką. Venecijiečių namus buvo galima atpažinti iš didelių sodybų, kurios vis dar būdingos SKVN „delle Venezie“ geografinei vietovei.

Tuo metu vynai buvo atpažįstami ne tik pagal spalvą (balti ar žalsvi), bet ir pagal vynuogių veislės, iš kurios vynuogių jie pagaminti, pavadinimą ir vietovę, iš kurios jie kilę. Šio laikotarpio dokumentuose taip pat pradėti vartoti terminai „ramato“ ir „rosato“.

Mokymo veikla ir naujų vynuogininkystės ir vynininkystės metodų sklaida San Mikelės al Adidžės ir Koneljano mokyklose padėjo pagrindą moderniai vynuogininkystei. Labai svarbus buvo SKVN vietovės vynuogių augintojų, įdiegusių naujoviškus procesus ir valdymo metodus, kuriuos taikant atsižvelgiama į aplinkos ir ekonomikos tvarumą, indėlis. Svarbų vaidmenį atliko ir melioracijos kooperatyvai, ilgą laiką valdę stambius vandens tiekimo tinklus, padedančius aprūpinti dirvožemį vandeniu, kai būna itin mažai kritulių.

XIX a. pabaigoje, pradėjus gaminti vynus Chardonnay ir Pinot, ši vietovė tapo pagrindine vynuogių auginimo ir neputojančių, pusiau putojančių ir putojančių vynų gamybos vietove šalyje. Visų pirma, „delle Venezie“ vietovėje yra puikios sąlygos vynuogių veislės „Pinot Grigio“ vynuogėms auginti, nes toje aplinkoje geriausiai atsiskleidžia vynuogių kokybinės savybės ir specifinės iš jų gaminamų vynų savybės. Nuo 1977 m. iki šiol vynuogių augintojai šiuos vynus dažniausiai parduoda su geografine nuoroda „delle Venezie“.

8.2. „delle Venezie“. 4 kategorija „Putojantis vynas“, 5 kategorija „Rūšinis putojantis vynas“, 8 kategorija „Pusiau putojantis vynas“

Informacija apie vynų kokybę ir (arba) savybes, iš esmės nulemtas geografinės aplinkos.

Putojančių, rūšinių putojančių ir pusiau putojančių vynų kategorijai priskiriamų vynų „delle Venezie“Pinot Grigio spalva iš esmės gali būti nuo šiaudų geltonumo iki aukso geltonumo, kartais su (šiai veislei būdingais) variniais ar rožiniais atspalviais. Pusiau putojančių vynų puta paprastai būna nedidelė ir greitai išnykstanti, o putojančių vynų – nedidelė ir ilgai išliekanti (tai priklauso ir nuo skirtingo slėgio).

Priklausomai nuo fermentacijos aktyvumo, „Rosato“ / „Ramato“ rūšies vyno spalva tampa ryškesnė su tamsiai auksiniais ar ryškesniais rožiniais ar variniais atspalviais.

Šio vyno aromatas būdingas veislei – vaisiškas, su vaisių baltu minkštimu (pavyzdžiui, kriaušių, obuolių ir net tropinių vaisių) pokvapiais, intensyvus, kartais (dėl autoklave vykstančio proceso) su švelniais baltųjų gėlių ir riešutų pokvapiais.

Tiek putojančių, tiek pusiau putojančių vynų skonis harmoningas, juntamas gaivus poskonis ir subalansuotas rūgštingumas; be kita ko, pagal cukraus kiekį putojančių vynų kategorijai priklausantys vynai gali būti nuo natūralaus briuto iki sauso, o pusiau putojančių vynų kategorijos vynai – nuo sauso iki pusiau sauso.

Priežastinis ryšys tarp geografinės vietovės ir produkto kokybės ir savybių, iš esmės nulemtų geografinės aplinkos.

Pirmiau aprašytas tam tikras putojančių ir pusiau putojančių vynų savybes bendrai lemia gamybos vietovės dirvožemis bei klimato sąlygos ir žmogiškieji veiksniai – kaip ir anksčiau, jie daro poveikį vynuogių panaudojimui vynininkystėje ir tradicinėms apdorojimo technologijoms iki pat šių dienų.

Visų pirma, gamybos vietovės geografinei aplinkai būdingas vidutinis, gaivus ir vėjuotas klimatas ir gerai drenuojama žemė, kurioje yra pakankamos ir tolygiai pasiskirsčiusios vandens atsargos, – dėl jų vynuogių kekės gali tolygiai nokti. Be to, didelis dienos ir nakties temperatūrų svyravimas kekių nokimo laikotarpiu padeda atsiskleisti vynuogių rūgštingumui ir aromatui, taip pat iš jų gaminamų vynų gaivumui, bei juos išlaikyti.

Be to, turint omenyje tai, kad vynuogių veislė „Pinot Grigio“ yra jautri sporiniams augalams ir tokiems aplinkos bei klimato veiksniams kaip per didelis karštis ir vandens disbalansas, veiklos vykdytojai turi imtis atsakingų veiksmų, kad išaugintų vynuoges, kurios, visų pirma, būtų sveikos ir pasižymėtų tinkamu cukraus kiekio ir aromatų balansu, atsižvelgdami į tai, kad iš jų bus gaminami putojantys ir pusiau putojantys vynai, turintys tinkamas rūgštingumo vertes. Labai svarbus veiklos vykdytojų indėlis į vynuogyno valdymą: nuo poskiepių pasirinkimo iki auginimo būdų ir nuo lapijos tvarkymo iki vandentiekos reguliavimo.

Visa tai būtina tam, kad būtų galima užauginti vynuoges, kurios yra tinkamos perdirbti partijoms į putojantį arba pusiau putojantį vyną, siekiant pagaminti vynus, pasižyminčius veislei būdingomis juslinėmis savybėmis.

Putojančių ir pusiau putojančių vynų „delle Venezie“ gamybai taip pat svarbios autoklave vykstančio proceso technologinės naujovės, dėl kurių mielių virsmo procesas tapo efektyvesnis, todėl pagerėjo gaminamų vynų aromatinės savybės, o jų skonis tapo dar malonesnis. Dėl to gali išryškėti specifinės vynų juslinės savybės, kaip antai vynuogių nulemti gaivūs ir gėlių pokvapiai, kurie liudija apie tai, kad tokia aplinka puikiai tinka vynams Pinot Grigio gaminti.

Todėl putojančių ir pusiau putojančių vynų Pinot Grigio, gaminamų SKVN vietovėje, unikalumą ir išskirtinumą lemia pH ir rūgštingumo balansas, padedantis išryškinti malonų aromatą, taigi ir bendrą vynų elegantiškumą – galutinį tinkamo vynų gamybos proceso rezultatą.

8.3. Kategorijai „Vynas“ priskiriamas vynas „delle Venezie“

Informacija apie vynų kokybę ir (arba) savybes, iš esmės nulemtas geografinės aplinkos.

Vynų „delle Venezie“Pinot Grigio spalva įvairuoja nuo šviesios šiaudų geltonumo iki atspalvių, dėl fermentacijos proceso kartais galinčių turėti (veislei būdingo) vario ir rožinės spalvos atspalvių.

Dėl aktyvios fermentacijos „Rosato“ / „Ramato“ rūšies vyno spalva tampa ryškesnė – nuo tamsiai auksinių iki ryškesnių rožinių ar varinių atspalvių.

Šio vyno aromatas būdingas veislei – vaisiškas, su vos juntamais vaisių baltu minkštimu (pavyzdžiui, kriaušių, obuolių ir net tropinių vaisių) pokvapiais, intensyvus, kartais su švelniais baltųjų gėlių pokvapiais. Šio vyno skonis – gaivus ir harmoningas, o vyno rūšys gali būti nuo sauso iki pusiau sauso; jis išsiskiria maloniu gaivumu, pasižyminčiu veislei būdingu rūgštingumu.

Dėl gamybos vietovės dirvožemio ir joje vyraujančių klimato sąlygų vynai pasižymi būdingu gaiviu poskoniu, iš esmės atsirandančiu dėl vynuogių, taigi ir gaminamo vyno, rūgštingumo ir subalansuoto aromato.

Baltojo vyno „delle Venezie“ spalva gali būti nuo žalsvai geltonos iki aukso geltonumo. Vynas pasižymi vaisių aromatu ir (dėl vynuogių veislių derinio) vos juntamais vaisių baltu minkštimu ir sunokusių vaisių kvapais; jo kvapas intensyvus, kartais juntamas švelnūs baltųjų gėlių pokvapiai. Skonis harmoningas ir įvairus: nuo sauso iki pusiau sauso. Vynas yra subalansuotas, kartais juntamas gaivus poskonis, susijęs su rūgštingumu.

Priežastinis ryšys tarp geografinės vietovės ir produkto kokybės ir savybių, iš esmės nulemtų geografinės aplinkos.

Pirmiau aprašytas tam tikras vynų „delle Venezie“Pinot Grigio ir Bianco savybes iš esmės bendrai lemia gamybos vietovės dirvožemis bei klimato sąlygos ir žmogiškieji veiksniai – kaip ir anksčiau, jie daro poveikį vynuogių panaudojimui vynininkystėje ir apdorojimo technologijoms iki pat šių dienų.

Visų pirma, gamybos vietovės geografinei aplinkai būdingas vidutinis, gaivus ir vėjuotas klimatas ir gerai drenuojama žemė, kurioje yra pakankamos ir tolygiai pasiskirsčiusios vandens atsargos, – dėl jų vynuogių kekės gali tolygiai nokti, taip išlaikydamos didelį vynuogių rūgštingumą. Didelis dienos ir nakties temperatūros svyravimas kekių nokimo laikotarpiu padeda atsiskleisti vynuogių rūgštingumui ir aromatui, taip pat iš jų gaminamų vynų gaivumui, bei juos išlaikyti.

Be to, atsižvelgiant į tai, kad šiems vynams gaminti naudojamos veislės yra jautrios sporiniams augalams ir aplinkos bei klimato veiksniams, veiklos vykdytojų indėlis į vynuogyno valdymą: nuo poskiepių pasirinkimo iki auginimo būdo ir nuo lapijos tvarkymo iki vandentiekos reguliavimo – yra labai svarbus galutiniam rezultatui, kad būtų auginamos sveikos vynuogės ir užtikrinamas tinkamas cukraus kiekio, rūgštingumo ir aromato balansas.

Specialūs vynuogių augintojų įgūdžiai praverčia, kol vynuogės patenka į rūsį ir būna atlikti vyno gamybos procesai, būtini siekiant išlaikyti išskirtines vynų juslines savybes ir pagaminti harmoningus vynus, pasižyminčius būdingais gaiviais poskoniais, – tai išskirtinis vynų „delle Venezie“, gaminamų SKVN vietovėje, bruožas.

Vynuogių veislės „Pinot Grigio“ vynuogės auginamos ne visur; iš tiesų, aplinka, kuriai auginimo laikotarpiu būdinga ilgai išliekanti aukšta temperatūra ir vandens trūkumas, lemia tai, kad ne visai atsiskleidžia veislei būdingos juslinės savybės.

Kalbant apie išskirtines juslines vynuogių savybes – ar tai būtų veislės „Pinot Grigio“ vynuogės, ar kokių nors kitų veislių, įeinančių į baltųjų (Bianco) vynų kiuvė, vynuogės, pirmiau išvardytas vynų savybes siekiama išgauti kontroliuojant vynuogių spaudimo ciklą ir fermentacijos temperatūrą bei trukmę.

Visų pirma, vyno „delle Venezie“Pinot Grigio, kuris tapo tokio juslinio stiliaus etalonu, juslines savybes, taigi ir šio vyno unikalumą bei skirtį nuo kitose vietovėse gaminamų vynų Pinot Grigio, lemia aplinkos veiksnių ir įvairių žmogiškųjų veiksnių, sąlygotų ilgalaikės vyndarių patirties ir žinių, ryšys.

Šių aplinkos veiksnių ir įvairių žmogiškųjų veiksnių ryšys lemia net ir vyno „delle Venezie“Bianco išskirtines kokybines ir juslines savybes, subalansuotą rūgštingumą ir aromatines savybes, sąlygojančias malonų aromatą, taigi ir bendrą vynų elegantiškumą.

9. Kitos pagrindinės sąlygos (išpilstymas, ženklinimas, kiti reikalavimai)

Termino „Rosé“ vartojimas

Teisinė sistema

ES teisės aktai

Kitų sąlygų tipas

Papildomos su ženklinimu susijusios nuostatos

Sąlygos aprašymas

Terminas „Rosé“ taip pat gali būti vartojamas vyno rūšims „Rosato“ arba „Ramato“ apibūdinti.

Prievolė etiketėje nurodyti metus, kuriais vynuogės buvo užaugintos

Teisinė sistema

ES teisės aktai

Kitų sąlygų tipas

Papildomos su ženklinimu susijusios nuostatos

Sąlygos aprašymas

Pateikiant ir aprašant SKVN „delle Venezie“ žymimus vynus, išskyrus putojančius ir pusiau putojančius vynus be nuorodos „millesimato“ (vynuogių derliaus metai), privaloma nurodyti vynuogių užauginimo metus.

Tara

Teisinė sistema

ES teisės aktai

Kitų sąlygų tipas

Papildomos su ženklinimu susijusios nuostatos

Sąlygos aprašymas

1. SKVN „delle Venezie“ žymimi vynai turi būti pateikiami vartoti ne didesniuose kaip 6 litrų talpos stikliniuose buteliuose, uždarytuose kamščiu arba užsukamu dangteliu su ilga kapsule. Laikantis galiojančių Europos Sąjungos ir nacionalinės teisės aktų nuostatų, ne didesniam kaip 6 litrų kiekiui galima naudoti alternatyvią, t. y. ne stiklinę, o kitos rūšies, tarą, kurią sudaro vynui laikyti skirtas maišelis, pagamintas iš polietileno ar poliesterio daugiasluoksnio plastiko ir įdėtas į kartoninę ar bet kokios kitos kietos medžiagos dėžę.

2. Vynas Pinot Grigio Spumante su kontroliuojama kilmės vietos nuoroda „delle Venezie“ turi būti pateikiamas vartoti tik stikliniuose, ne didesniuose kaip 18 litrų talpos buteliuose.

Putojančio vyno butelių uždarymo priemonėms, išskyrus plastikinius dangtelius, taikomos atitinkamos ES ir nacionalinės taisyklės. Tačiau ne didesniems kaip 0,200 litro talpos buteliams uždaryti taip pat leidžiama naudoti užsukamus dangtelius, jei įmanoma, su briaunuota viršutine dalimi, arba nuplėšiamus plastikinius dangtelius.

Nuoroda į produkto specifikaciją

https://www.politicheagricole.it/flex/cm/pages/ServeBLOB.php/L/IT/IDPagina/17296

(1) OL L 9, 2019 1 11, p. 2.